Taegrin-sleepdood: Aanklagte teen verdagte teruggetrekThamsanqa Twala tydens sy eerste hofverskyning. Foto: Werner Beukes/SAPA Aanklagte teen Thamsanqa Twala (32), ŉ man wat moontlik deel was van ŉ groep wat die sleepdood van die vierjarige Taegrin Morris veroorsaak het, is Vrydag in die Boksburg-landdroshof teruggetrek “Soos die staat aangedui het, word aanklagte teen die beskuldigde teruggetrek. Hy word met onmiddellike effek vrygelaat,” het landdros E Magamba beveel. Die staatsaanklaer het nie ŉ rede verskaf waarom aanklagte teen Twala teruggetrek is nie. Mense in die openbare galery het ná die hofverrigtinge beëindig is na die landdros en staatsaanklaer gewys en geskreeu: “Genoeg is genoeg. Nee man!” Daar was ŉ sterk teenwoordigheid van polisiebeamptes en lede van die Ekurhuleni-metropolisie by die hof. Taegrin is in Julie vanjaar dood toe hy kilometers ver buite sy ouers se gekaapte motor gesleep is. Hy het in sy veiligheidsgordel verstrengel geraak toe sy ma hom wou uithaal, en die kapers het met hom weggejaag. Sy ouers is in Reigerpark gekaap en die motor is later in Boksburg opgespoor. Taegrin was reeds dood. Twala is op 28 Oktober in Katlehong in hegtenis geneem, nadat hy as een van die vermeende kapers geïdentifiseer is.